
CIPRIAN MITOCEANU



  
    
    
      This is a work of fiction. Similarities to real people, places, or events are entirely coincidental.

    
    

    
      DARUL NOMADULUI

    

    
      First edition. July 19, 2025.

      Copyright © 2025 Ciprian Mitoceanu.

    

    
    
      ISBN: 979-8230312451

    

    
    
      Written by Ciprian Mitoceanu.

    

    
      10 9 8 7 6 5 4 3 2 1

    

  


Cuprins

Pagina de titlu

Copyright Page

DARUL NOMADULUI

	[image: ]
	 	[image: ]


[image: ]

DARUL NOMADULUI



[image: ]


NARHVAL PUBLISHINHG HOUSE © 2025 by Ciprian Mitoceanu. All rights reserved. No part of this publication may be reproduced or transmitted by any means, electronic, mechanical, photocopying or otherwise, without written permission of the author. This is a work of fiction. Names, characters, places and incidents either are products of the author’s imagination or are used fictitiously. Any resemblance to actual events or locales or persons, living or dead, is entirely coincidental. In other words, if you think is about you or a person you know, it probably isn’t! 

Orice reproducere, totală sau parțială, a acestei lucrări, fără acordul scris al editorului, este strict interzisă și se pedepsește conform Legii dreptului de autor.

Cerul nopţii avea o limpezime de cristal. O lună mare şi rotundă, ca scăldată într-un abur sângeriu, străjuia văzduhul, poleind pământul cu o lumină lăptoasă.

Alistar îşi aprinse o ţigară – ultima pe ziua de azi, îşi spuse, suflând melancolic în flacăra brichetei. Treabă de om bătrân, ce altceva? Să încerci să stingi o brichetă asemenea unui chibrit, ca pe vremuri. Unele lucruri nu se pot învăţa, indiferent de cât – tu-i mama mă-sii – de copilăreşti sunt. Nu era decât o amărâtă de brichetă, trebuia să ridice degetul mare şi gata! Ce era aşa de greu? Era chiar şi mai simplu decât să sufli în flacără şi unde mai pui şi că te puteai alege cu mustaţa pârlită.

Inspiră adânc fumul iute. Ţigări de contrabandă, ce pretenţie putea să mai aibă de la ele? Ruşii sau cum le-o fi zicând, treceau zilnic peste graniţă vagoane întregi şi le vindeau pe te miri ce. În aşa condiţii să se mai întrebe de ce naiba ţigările astea aveau mai degrabă aromă de balegă de cal decât de tutun?

Undeva, un câine începu să urle. Alistar se opri, cu ţigara la jumătatea drumului către buze. Ceva, acel ceva care-l deosebea de toată lumea, îi spunea că urmează să se întâmple. Ce anume? De cele mai multe ori chiar era capabil să afle ce anume se putea întâmpla peste vreun ceas-două. Alteori nu. Însă un dar e un dar şi de cele mai multe ori concluzionase că era mai bine că-l are decât dacă i-ar fi lipsit.

Linişte. Prea multă linişte, îşi spuse, de îndată ce câinele bântuit de insomnii se opri. Nu se auzea nimic, nici chiar ţârâitul greierilor; ce era o noapte senină de vară fără greieri şi alte insecte bâzâitoare? Nici măcar ţânţarii nu-i dădeau târcoale, însă treaba asta putea fi foarte bine pusă pe seama duhorii emanate de ţigara rusească.

O să se întâmple ceva...

Era în stare să garanteze pentru asta. Necazul era că nu ştia pentru ce. Dar părea să nu fie de bine.

Mai trase odată din ţigară şi în clipa următoare începu să înjure. Furat de gânduri şi de peisaj, topise ţigara din trei fumuri şi aproape că-şi arsese degetele. Afurisite ţigări de contrabandă! Nu numai că aveau un gust de parcă ar fi fost confecţionate în curul unui cal bolnav de diaree, dar şi ardeau prea repede.

Nu, categoric nu, în ciuda atmosferei paşnice din jurul caravanei, lui nu-i mergea bine deloc. Simţea asta, disconfortul ăla care spunea fii dracului atent dacă nu vrei să te trezeşti pe jumătate mort sau chiar mort de-a binelea.

Şi ce să mă fac? Să-mi iau boarfele şi să mă car, acu’ în prag de noapte? Da’ ce, am dat în cap la cineva?

Recapitulă rapid ultimele păcate personale. Cel puţin pe cele pentru care s-ar fi găsit oarecare dovezi. În afară de faptul că avea la el vreo cinci pachete de otravă pentru plămâni, nu găsi nimic care să-l îngrijoreze. Cât despre găinile furate, asta nu era treaba lui. Văzuse, dar nu participase. Şi oricum, găinile fuseseră halite la cină. Să-i ia dracu’ dacă se mai apucau de-acum şi de analize de căcat...

Băgă mâna în buzunar, după pachetul de ţigări, dar îşi aduse aminte că, pe ziua de azi, îşi fumase porţia. Gata, nu mai mult de cinci ţigări şi obişnuieşte-te cu gândul că va trebui să treci la patru şi mai apoi la trei şi... ce s-o mai lungim? O să ajungi la nimica. Cam aşa îi explicase doctorul ăla, cum i-o fi spunând. Plămânii tăi sunt varză şi tu eşti ca şi ei. Pe mine mă doare în cur dacă te cureţi; o să am o grijă mai puţin pe cap. Dar tu? Tu ai dureri de cur pentru treaba asta?

Fără discuţie, îi păsa de propria viaţă mai mult decât bănuia doctorul. Cinci ţigări şi bagă-ţi în cap că va trebui să ajungi la patru şi, dacă mai apuci, la niciuna. Ce treabă mai era şi asta?

Ce-o să se întâmple?

Se răsuci pe călcâie şi intră în rulotă, aruncând într-o parte perdeaua de mărgele colorate. Da, domnule, m-am modernizat şi eu, că restul... Poate n-oi fi eu în stare să deosebesc un chibrit de o brichetă, dar de sănătate ştiu să-mi caut. În cortul învecinat o tânără chiţcăi de plăcere. Ei, hai, că nu era chiar aşa de liniştită noaptea.

Se ghemui sub pilotă ştiind prea bine că n-o să adoarmă prea uşor acum, că simţurile îi fuseseră stârnite. Despre ce era vorba? Nu, nu putea să-şi dea seama şi pace. Şi, într-o vreme, ar fi putut să vadă ce-o să se întâmple, dar acea vreme trecuse de mult timp și nu avea să mai revină.

Flacăra lumânării începu să tremure, aruncând umbre jucăuşe pe pereţii cenuşii. Alistar sughiţă de spaimă. Deci se întâmplă. Înainte să-şi dea seama ce face, îşi repezi mâna după cuţit; singurul tovarăş pe care se putea bizui.

Perdeaua de mărgele zornăi scurt într-o parte, aproape ca o părere, şi cineva se strecură înăuntru. Alistar nu văzu la început decât o umbră mare şi neagră. O umbră care avea în mână o puşcă de vânătoare cu două ţevi. Individul se postă chiar în faţa măsuţei pe care se afla lumânarea astfel că, deşi flacăra pâlpâitoare îi lumina din plin picioarele şi partea de jos a pântecelui, restul corpului se afla ascuns în semiîntuneric.

– Lasă cuţitul, Alistar, spuse noul venit pe un ton simplu, dar hotărât. Cât se poate de hotărât; Alistar decise să-i dea ascultare încă înainte să-şi dea seama cu cine are de-a face.

– Poftim, l-am lăsat, oftă, ridicându-şi încet palmele, cu degetele răsfirate, pentru a arăta că nu are nimic de ascuns. Dar să-mi bag picioarele, omule, nu ţi se pare că e cam nepotrivit să dai buzna în casa omului cu puşca după tine?

– Casă?!

Alistar avu impresia că celălalt încearcă o părere de zâmbet.

– Mă rog, dacă nu-ţi place, spune-i rulotă. Dar tot casa mea se cheamă că este.

– Să lăsăm astea, decise necunoscutul, făcându-i semn cu puşca să se ridice. Alistar decise că nu e cazul să o facă. Se aşeză în capul oaselor.

– Ce vrei? Ai venit să mă jefuieşti? Alistar pufni dispreţuitor. Se pare că nu ştii cu cine ai de-a face. Dacă ai ceva minte în tărtăcuţa aia de pe umeri, ai face bine s-o ştergi, şi încă repede de tot. Treacă de la mine, o să uit că m-ai vizitat, ce spui? Uite-aşa, ca un bonus, cum spun ăia de încearcă să vândă frigidere la eschimoși.

Încercă să identifice trăsăturile individului din spatele puştii. Acum, că ştia despre ce anume este vorba, nu se mai temea. Să fie ameninţat cu o puşcă, mare chestie! trecuse prin multe altele şi mai şi.

Din păcate, în ciuda faptului că lumânarea se consuma împrăştiind în jurul ei destulă lumină, intrusul îşi păstra poziţia care-i asigura anonimatul. În schimb vocea...

– Nu despre bani este vorba, Alistar, nu despre bani.

– Nu?! Ei bine, să ştii că treaba asta m-a făcut curios. Dacă nu-i vorba despre bani, atunci despre ce e vorba? Mă poţi lumina şi pe mine?

Necunoscutul tăcu preţ de câteva clipe, părând să cântărească lucruri numai de el ştiute. Oare are habar în ce anume s-a băgat? se întrebă Alistar. Cu siguranţă că nici măcar nu bănuia. Probabil era nebun.

– Am nevoie de tine, nene Alistar.

Vocea bărbatului nu avea nimic ameninţător, ba dimpotrivă. Alistar citi în ea disperare. Şi speranţă. A, şi individul trecuse de la Alistar la „nene Alistar”. Toată şmecheria era că treaba asta cu „nene Alistar” nu-i făcea nicio plăcere.

– Ai nevoie de ajutorul meu?! Păi şi crezi că-l vei obţine aşa, dând buzna peste mine cu puşca în mână?

Se foi puţin. Oasele lui bătrâne aveau nevoie de mişcare la intervale scurte, altfel începeau să amorţească. Intrusul ridică puşca, ţintindu-i capul.

– Nu te mişca! îl atenţionă. Nu te mişca decât dacă-ţi dau eu voie, ai înţeles?

Alistar pufni nervos.

– Deci vrei să-ţi ofer ajutorul, dar, pe de altă parte, nu-mi dai voie nici să mă mişc. Măi băiete, nu ştiu ce să spun, da’ nu te-a învăţat nimeni să-i respecţi pe ăia de-s mai în vârstă ca tine?

Mâna necunoscutului începu să tremure şi Alistar observă, hipnotizat, cum ţevile îngemănate ale puştii descriu mici opturi pe deasupra lumânării.

– Am spus să nu

